આ બધી પરિસ્થિતિઓથી દૂર રહેવા બને ત્યાં સુધી ઊંઘની ગોળીઓનો ઉપયોગ ન કરવો જાઇએ પરંતુ ઉપયોગ કર્યા સિવાય ચાલે તેવું ના હોય તો ઓછી માત્રામાં ઉપયોગ કરવો અને ઊંઘ લાવવામાં મદદરૂપ થાય તેવા અન્ય વિકલ્પો શોધવા અને અપનાવવા જોઇએ. બપોરે ઊંઘવાની આદતથી દૂર રહેવું. એક ઝોકું ખાવું હોય તો તે અડધો કલાકથી વધુ ન હોવું જોઇએ. ઊંઘવાના સમયે ચા,કોફી જેવા પીણાંનું સેવન ના કરવું. રાત્રે ઊંઘ આવે તે માટે અન્ય ઉપાયો અજમાવી શકાય. જેવા કે પુસ્તક વાંચવું, ગરમ દૂધ પીવું, કર્ણપ્રિય સંગીત સાંભળવું, હૂંફાળા પાણીમાં પગ બોળીને રાખવા, જમ્યા બાદ થોડું ચાલવું. ઊંઘની ગોળીની આદતથી છૂટકારો મેળવવા ઉપર મુજબનાં ઉપાયો લાંબા સમય સુધી અજમાવી જોવાથી ફાયદો થતો જોવા મળે છે. પરિણામ મેળવતા લગભગ બે-ત્રણ સપ્તાહનો સમય લાગતો હોય છે. આ ઉપરાંત પ્રાણાયમ, શવાસન અથવા ધ્યાન-યોગનો પણ સહારો લઇ શકાય.